**กสอ. สานพลัง ไทยพาณิชย์ หนุนเทคโนโลยีขับเคลื่อนวิสาหกิจสร้างการเติบโตอย่างยั่งยืน**

กรุงเทพฯ 10 กันยายน 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติเป็นประธานแถลงข่าวและสักขีพยานพิธีลงนาม “บันทึกข้อตกลงความร่วมมือการสนับสนุนวิสาหกิจขนาดกลางและขนาดย่อม (SMEs) ธุรกิจ Startup และวิสาหกิจชุมชน” ระหว่าง กรมส่งเสริมอุตสาหกรรม โดยนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และธนาคารไทยพาณิชย์ จำกัด (มหาชน) โดยนางพิกุล ศรีมหันต์ รองผู้จัดการใหญ่อาวุโส ผู้บริหารสูงสุด SME Segment โอกาสนี้ นายอาทิตย์ นันทวิทยา กรรมการผู้จัดการใหญ่อาวุโสและประธานเจ้าหน้าที่บริหาร ธนาคารไทยพาณิชย์ จำกัด (มหาชน) นายเดชา จาตุธนานันท์ รองอธิบดีกรมส่งเสริมอุตสาหกรรม คณะผู้บริหารกระทรวงอุตสาหกรรม และธนาคารไทยพาณิชย์ จำกัด (มหาชน) เข้าร่วมงานพร้อมเยี่ยมชมศูนย์การเรียนรู้ (SCB Academy) ณ ธนาคารไทยพาณิชย์ จำกัด (มหาชน) สำนักงานใหญ่ กรุงเทพฯ

ความร่วมมือดังกล่าว มีวัตถุประสงค์เพื่อเสริมสร้างโอกาสและพัฒนาศักยภาพให้ผู้ประกอบการ SME ธุรกิจ Startup และวิสาหกิจชุมชน ดำเนินธุรกิจอย่างมีศักยภาพและยั่งยืน โดยอำนวยความสะดวกและพัฒนาความสามารถในการเข้าถึงแหล่งทุนได้อย่างคล่องตัวและตรงตามความต้องการ พัฒนาเทคโนโลยีการจัดการข้อมูลที่เป็นประโยชน์ในการดำเนินธุรกิจ สร้างโอกาสทางการตลาดบนโลกออนไลน์ สนับสนุน Startup Hub ให้เกิดผลสัมฤทธิ์ ส่งเสริมการจับคู่ธุรกิจระหว่างผู้ประกอบการไทยด้วยกัน หรือผู้ประกอบการไทยกับต่างประเทศ และเปิดโอกาสให้ SMEs เข้าร่วมกิจกรรมต่าง ๆ อย่างต่อเนื่อง ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว